dh-unibe/image-text_koenigsfelden-charters-post-1500 huggingface dataset:
Wir, aͤpptissin ✳ unnd convētt des gottshusz
Kùngsfellden, thuͦn kundt ✳ unnd bekennen
offennlich ✳ mitt disem brieff, ✳ als wir dann
usz ordnūg ✳ unnd ansaͤchenn ✳ unnser hern̄ ✳ und
kastenvoͤgt, schulth̄n ✳ unnd ràtt ✳ der statt Berrn̄
schuldig ✳ unnd pflichtig sind worden ✳ unnser mittschwester ✳ frow Maxcencyen Lyttscherin ✳ ir guͦtt
libding ✳ unnd anders, ✳ so sy in unnser gottshusz
gebracht hatt, ✳ wider zebekerē, ✳ das wir aber besunder
des barēn gellts halb ✳ zuͦ diser zytt nitt vermogēn
zuͦtuͦnd ✳ ꝫcꝭ. harumb so gelobēn ✳ unnd versprechē
wir ✳ by unnsern̄ wirden, ✳ guͦtten trûwē ✳ unnd erēn
der genātten ✳ unnser mittschwester uszstaͤnnder
sumhalb, ✳ die sich gebûrtt frow Maxcencyen̄ Lytscherin̄
hundertt ✳ sybenzig und fûnff Rinscher guld₎ ✳ oder
sybenhalben̄ Schwitzer batzen̄ fûr ein guld₎ ✳ von ✳
hùtt dàtūm dis brieffs ✳ ûber ein jàr ✳ irēn barr zuͦ¬
legēn ✳ oder aber den zinsz, ✳ wie sich gebûrtt, ✳ unnd
dannenthin ✳ irē ein zinszbrieff zuͤmachē ✳ nach lannds
bruch ✳ unnd recht ✳ unnd das huͦptguͦtt also verzinszn̄
so lanng ✳ bysz mā irē huͦptguͦtt ✳ unnd zinsz ✳ mitt
einandern̄ gipt, ✳ ouch àn allen irē kostē ✳ und schadē ✳
uszrichtung ✳ unnd bezallung zuͦthuͦn, by verpflicht
und insatzung unnsers gottshusz ✳ guͤtter, ✳ lygender ✳ unnd varennder, ✳ die sy und ir erben, ✳ wo wir
anthuͦnder bezallung sûm̄ig wurden, ✳ mogen angryffēn, vertingēn ✳ unnd beziechēn ✳ bisz uff ir volkomēn benuͤgēn. ✳ unnd als hieby zuͦbelibēn ✳ unnd
darwyder nitt zuͦthuͦn, ✳ zuͦ reden ✳ nach schaffenn
zuͦthan werdēn, ✳ verbindēn wir unns ✳ fùr unns
unnd unser nachkomēn ✳ by guͦttē trùwe ✳ mitt
entzichung ✳ aller fùnd, ✳ usszzùg ✳ unnd geverdt ✳ und
was hiewyder sin moͤcht ✳ und besunder des rechtē,
so ein gemeine verzichung ✳ àn vorgang ✳ einer
sunderbarēn ✳ als unnùtz widerspricht, ✳ entzigēn
und begaͤben haben ✳ innkrafft ✳ dis brieffs, ✳ der
des zuͦ urkûndt ✳ mitt unnsers gottshusz unnd ✳
convents ✳ uff getrucktēn sygell verwartt, ✳ gebē
und beschechen ist uff zinstag nach sannt
Maria Magdalenē tag, ✳ der jaren des hern̄ gezaͤllt
fùnffzechen hundertt zwentzig syben jàr.
1527 , Juli 23 .
F. Aargau .
Maxcencyen verschribung
Lùtscherin und qùittūg